சிறப்பு சேவைகள் மற்றும் கட்டுரைகள்
ஜனவரி 2 ஆம் தேதி தேசிய சித்தா தினம் கொண்டாடப்படும்
சித்தா தினத்தை ஒட்டி திங்கள்கிழமைகளில் சிறப்பு சித்த மருத்துவ முகாம்கள் நடத்தப்படும்
சித்த வைத்தியத்தின் தந்தை என போற்றப்படும் சித்தர் அகத்தியரின் பிறந்த நாளை ஒட்டி ஆண்டுதோறும் ஆயுஷ் அமைச்சகம் சார்பில் தேசிய சித்தா தினம் கொண்டாடப்படுகிறது. முதலாவது சித்தா தினம் 2018 ஜனவரி 4 ஆம் தேதி, அகத்தியர் பிறந்த மார்கழி மாதம் ஆயில்ய நட்சத்திரத்தில் கொண்டாடப்பட்டது. இரண்டாவது சித்தா தினம் 2018 டிசம்பர் 26-லும், மூன்றாவது சித்தா தினம் 2020 ஜனவரி 13 ஆம் தேதியும் கொண்டப்பட்டது. நான்காவது சித்த மருத்துவ தினம் அகத்தியரின் பிறந்த நட்சத்திர நாளான 2021 ஜனவரி 2 ஆம் தேதி கொண்டாடப்பட உள்ளது. நான்காவது சித்தா தினத்தை ஒட்டி அனைத்து திங்கள்கிழமைகளிலும் சிறப்பு சித்த மருத்துவ முகாம்கள் நடத்தப்படும் என்று திருச்சி மாவட்ட சித்த மருத்துவ அதிகாரி டாக்டர் எஸ். காமராஜ் தெரிவித்துள்ளார்.
டிசம்பர் 14 ஆம் தேதி சிறப்பு சித்த மருத்துவ முகாம், திருச்சி அரசு சித்த மருத்துவமனையிலும், திருச்சி, கரூர், பெரம்பலூர், அரியலூர் மாவட்டங்களில் சித்தா மருத்துவ மையங்களிலும் நடத்தப்பட்டதாக அவர் தெரிவித்துள்ளார். காலை 8 மணியில் இருந்து மாலை 5 மணி வரையில் திருச்சி சித்த மருத்துவமனையில் சிறப்பு முகாம்கள் நடைபெறும். மற்ற சித்த மருத்துவ மையங்களில் காலை 9 மணி முதல் மாலை 3 மணி வரையில் இந்த சிறப்பு முகாம்கள் நடைபெறும். டிசம்பர் 14, 21, 28 மற்றும் ஜனவரி 2 ஆம் தேதி சிறப்பு சித்த மருத்துவ முகாம்கள் நடத்தப்படும். டிசம்பர் 14ல் நடந்த முதலாவது சிறப்பு முகாமில் சர்க்கரை நோய், ரத்த அழுத்தம் போன்ற நோய்களுக்கு சிறப்பு நோய் கண்டறிதல் மற்றும் சிகிச்சைகள் அளிக்கப்பட்டு, மருந்துகள் இலவசமாக வழங்கப்பட்டன.
டிசம்பர் 21 ஆம் தேதி இருமல், சைனஸ், மூக்கில் தொற்று, ஆஸ்துமா போன்ற நோய்களுக்குப் பரிசோதனைகள் செய்து மருந்துகள் அளிக்கப்படும். டெங்கு காய்ச்சலுக்கும் சித்த மருந்துகள் தரப்படும். டிசம்பர் 28 ஆம் தேதி சிறப்பு சித்த மருத்துவ முகாமில், கொவிட் 19 நோயில் இருந்து குணம் பெற்றவர்களுக்கு ஆரோக்கியா சுகாதாரப் பெட்டி அளிக்கப்படும். கொவிட் 19 பாதிப்புக்கு சிகிச்சை பெற்றதற்கான சான்றிதழை அவர்கள் சமர்ப்பிக்க வேண்டும். ஆரோக்கியப் பெட்டகம் எனப்படும் இந்த மருந்துகள் நோய் எதிர்ப்பு சக்தியை பலப்படுத்த உதவியாக இருக்கும். கடைசியாக ஜனவரி 2 ஆம் தேதி, நான்காவது தேசிய சித்தா தினத்தன்று, சிறப்பு சித்த மருத்துவ முகாம் நடைபெறும். அதில் பல்வேறு நோய்களுக்கான நோய் கண்டறிதல் மற்றும் சிகிச்சை அளிக்கப்படும். சர்க்கரை நோய், இருதயக் கோளாறுகள், தைராய்டு, கால் மூட்டு வலி, கருப்பை கோளாறுகள், போன்றவற்றுக்குப் பரிசோனை நடத்தி மருந்துகள் அளிக்கப்படும்.
இவை தவிர சித்த மருந்துகள் பற்றி விழிப்புணர்வு ஏற்படுத்தும் வகையில், சுவரொட்டி தயாரிக்கும் போட்டிகளும், பேச்சுப் போட்டிகளும் நடத்தப்படும். மாறிவரும் தலைமுறைகளிலும் மாறாதிருக்கும் சித்த மருந்துகள் என்ற தலைப்பில் கல்லூரி மாணவர்களுக்கு, திருச்சி மாவட்ட சித்த மருத்துவ அலுவலகத்தில் டிசம்பர் 29 ஆம் தேதி காலை 10 மணிக்கு பேச்சுப் போட்டி தொடங்கும். பள்ளிக்கூட மாணவர்களுக்கு சுவரொட்டி தயாரித்தல் மற்றும் கோஷம் உருவாக்கும் போட்டிகள் ஆன்லைனில் நடைபெறும். இவற்றில் பங்கேற்கும் அனைவருக்கும் இ-சான்றிதழ்கள் வழங்கப்படும். முதல் மூன்று இடங்களைப் பிடிப்பவர்களுக்கு கேடயங்களும், பரிசுகளும் வழங்கப்படும். இவை மட்டுமின்றி, சித்த மருத்துவர்களின் சிறப்பு இணையவழிப் பயிலரங்குகள் நடத்தவும் ஏற்பாடு செய்யப்பட்டிருப்பதாக திருச்சி மாவட்ட சித்தா மருத்துவ அதிகாரியான டாக்டர் எஸ். காமராஜ் தெரிவித்துள்ளார். கோவிட்-19 சிகிச்சையில் லேசான பாதிப்பு உள்ளவர்களுக்கு நோய் எதிர்ப்பாற்றலை உருவாக்கவும், முன்களத்தில் பணியாற்றிய அலுவலர்களுக்கு நோய் எதிர்ப்பாற்றலை உருவாக்கவும் ஆயுஷ் மருத்துவ நடைமுறைகள் உதவியாக இருந்தன. சித்த மருத்துவம் மற்றும் இதர இந்திய மருத்துவ முறைகள், மருத்துவ உலகிற்குக் கிடைத்த பொக்கிஷங்கள் என பெருமையாகக் கூற முடியும்.
திருச்சியில் சிகிச்சை அளிக்கும் மாவட்ட சித்த மருத்துவ அதிகாரி டாக்டர் எஸ். காமராஜ்
சிறப்பு சித்த மருத்துவ முகாமில் சித்த மருந்துகளை அளிக்கிறார் டாக்டர் எஸ். காமராஜ்